Жэставая мова Іслас-дэ-ла-Баія

Жэставая мова Іслас-дэ-ла-Баія () ці Фрэнч-Харбарская жэставая мова — вясковая жэставая мова, якую выкарыстоўваюць у гарадах Фрэнч-Харбар і Джонсвіл на востраве Раатан, што належыць да дэпартаменту Іслас-дэ-ла-Баія, Гандурас. Мова ўзнікла праз тое, што ў супольнасці высокі адсотак носьбітаў генетычнага сіндрому Ушэра, якія нараджаюцца з парушэннямі слыху, а з цягам жыцця непазбежна губляюць і зрок. Выпрацаваная мова дазваляе камунікаваць не толькі з глухімі, але і са слепаглухімі людзьмі, бо мае не толькі жэставую, але і тактыльную форму. Характэрна, што тактыльная форма можа выкарыстоўвацца нават у размове дзвюх відушчых асоб. На тым ці іншым узроўні жэставай мовай Іслас-дэ-ла-Баія таксама валодаюць жыхары без парушэнняў слыху, якія карыстаюцца для размоў з глухімі прадстаўнікамі супольнасці.

Гісторыя мовы налічвае каля ста год: першая слепаглухая жанчына ў рэгіёне нарадзілася ў 1895 годзе.

Мова знаходзіцца пад пагрозай знішчэння: у 2020 годзе ў якасці асноўнага сродку маўлення яе выкарыстоўвалі 11 чалавек сталага ўзросту. Маладыя людзі з навакольных рэгіёнаў, якія маюць парушэнні слыху, карыстаюцца амерыканскай або гандураскай жэставымі мовамі. Праз сацыяльныя і дэмаграфічныя змены ў супольнасці таксама знізіўся адсотак носьбітаў сіндрому Ушэра.

Жэставая мова Іслас-дэ-ла-Баія таксама распаўсюдзілася на востраве Гуанаха. Па даным 2017 года, на гэтым востраве пражывала сям’я, якая складалася з двух глухіх, прычым жонка паходзіла з горада Фрэнч-Харбар. Мовай таксама валодаюць некаторыя жыхары вострава без парушэнняў слыху, бо яны набывалі мёд і некаторыя іншыя прадукты ў глухога ўраджэнца Фрэнч-Харбар.

 Крыніцы 

 Літаратура 


 Спасылкі 


Катэгорыя:Вясковыя жэставыя мовы
Катэгорыя:Мовы Гандураса